Fámennt þorp á vesturströnd Grænlands eignast sinn eigin Michelin-stjörnu veitingastað næsta sumar. Flutningurinn á að vera tímabundinn en Færeyingar virðast harla lítt ánægðir með fyrirhugaða stækkun staðarins þar í landi.
Eigendur tveggja stjörnu veitingastaðarins Koks hafa ákveðið að hætta starfsemi í Færeyjum og flytja reksturinn til þorpsins Ilimanaq sunnan bæjarins Ilulissat. Johannes Jensen, forstjóri Gist og Vist sem rekur Koks segir þetta vera óvenjulegt tækifæri, náttúran sé stórkostleg og úrval hráefna einstakt, hvort sem það er úr jurta- eða dýraríkinu.
Danska ríkisútvarpið hefur eftir matargagnrýnandanum Mikkel Bækgaard að ákvörðunin hafi komið sér á óvart enda hafi Koks skapað Færeyjum nýja ímynd. Engum hefði dottið til hugar fyrir tíu árum að heimsækja eyjarnar til að borða góðan mat en nú sé hann auk stórbrotinnar náttúru helsta aðdráttarafl eyjanna.
Jensen segir að ætlunin sé að reka Koks á Grænlandi meðan unnið sé að stækkun staðarins í Færeyjum. Ennþá hefur ekki fengist leyfi til stækkunar á gamla bóndabænum sem hýsir veitingastaðinn og Jensen segir hægagang stjórnvalda vera meðal ástæðna þess að ákveðið var að flytja til Grænlands. Hann kveðst þó bjartsýnn að Koks haldi Michelin stjörnunum tveimur þrátt fyrir vistaskiptin.